钦定古今图书集成/明伦汇编/官常典/第552卷 > 张邵
## 钦定古今图书集成/明伦汇编/官常典/第552卷 > 张邵

按《宋书》本传，“邵字茂宗，会稽太守𥙿之弟也。初为晋
琅邪内史，王诞龙骧府功曹。桓元徙诞于广州，亲故
咸离弃之，惟邵情意弥谨，流涕追送。时变乱饥馑，又
馈送其妻子。桓元篡位，父敞先为尚书，以答事微谬，
降为廷尉卿。及武帝讨元，邵白敞表献诚款。帝大悦，
命署其门曰：‘有犯张廷尉者，以军法论’。后以敞为吴”
郡太守。王谧为扬州，召邵为主簿，刘毅为亚相。爱才
好士，当世莫不辐凑，独邵不往。或问之，邵曰：“主公命
世人杰，何烦多问。”刘穆之闻以白，帝，益亲之。转太尉
参军，署长流贼曹。卢循寇迫京师，使邵守南城。时百
姓临水望贼，帝怪而问邵。邵曰：“若节钺未反，奔散之
不暇，亦何能观望？今当无复恐耳。”寻补州主簿。邵悉
心政事，精力绝人。及诛刘藩，邵时在西州直庐，即夜
诫众曹曰：“大军当大讨，可各修舟船仓库，及晓取办。”
旦日，帝求诸簿署，应时即至，怪问其速，诸曹答曰：“昨
夜受张主簿处分。”帝曰：“张邵可谓同我忧虑矣。”九年，
世子始开征卤府，补邵录事参军，转号中军，迁咨议
参军，领记室。十二年，武帝北伐，邵请见曰：“人生危脆，
必当远虑。穆之若邂逅不幸，谁可代之？尊业如此，苟
有不讳，事将如何？”帝曰：“此自委穆之及卿耳。”青州刺史檀祗镇广陵，时滁州结聚亡命，祗率众掩之，刘穆
之恐以为变，将发军。邵曰：“檀韶据中流，道济为军首，
若疑状发露，恐生大变，宜且遣慰劳，以观其意。”既而
祗果不动。及穆之卒，朝廷恇惧，便欲发诏，以司马徐
羡之代之。邵对曰：“今诚急病，任终在徐。且世子无专
命，宜须北咨信反，方使世子出命曰：‘朝廷及大府事
悉咨徐司马，其馀启还’。”武帝重其临事不挠，有大臣
体。十四年，以世子镇荆州，邵谏曰：“储贰之重，四海所
系，不宜处外，敢以死请。”从之。文帝为中郎将、荆州刺
史，以邵为司马，领南郡相，众事悉决于邵。武帝受命，
以佐命功，封临沮伯。分荆州立湘州，以邵为刺史。将
署府，邵以为“长沙内地，非用武之国，置署妨人，乖为
政要。”帝从之。谢晦反，遗书要邵，邵不发函，驰使呈帝。
元嘉五年，转征卤将军，领宁蛮校尉、雝州刺史，加都
督。初，王华与邵有隙，及华参要亲旧，为之危心。邵曰：
“子陵方弘至公，必不以私仇害正义。是任也”，华实举
之。及至襄阳，筑长围，修立堤堰，开田数千顷，郡人赖
之富赡。丹、浙二州蛮屡为寇，邵诱其帅，因大会诛之，
悉掩其徒党。既失信，群蛮所在并起，水陆断绝。子敷
至襄阳定省，当还都，群蛮伺欲取之。会蠕蠕国遣使
朝贡，贼以为敷，遂执之，邵坐降号扬烈将军。江夏王
义恭镇江陵，以邵为抚军长史、持节、南蛮校尉。坐在
雝州营私蓄，取赃货二百四十五万，下廷尉，免官削
爵土。后为吴兴太守，卒，追复爵邑，谥曰简伯。邵临终，
遗命“祭以菜果苇席为轜车”，诸子从焉。